Dezbaterea Harris-Trump: Vânătoare de voturi, cu două luni înaintea alegerilor prezidențiale din SUA. România, pomenită în confruntare
Cu doar două luni până la ziua alegerilor prezidențiale din Statele Unite ale Americii, prima dezbatere prezidențială dintre democrata Kamala Harris și republicanul Donald Trump a avut loc marți seara la ABC News, o piatră de hotar în ceea ce a fost deja o cursă prezidențială tumultoasă. La începutul confruntării, vicepreședinta SUA s-a îndreptat către fostul președinte cu mâna întinsă și s-a recomandat: „Kamala Harris”. Trump a dat mâna cu ea, ceea ce nu făcuse la precedenta dezbatere pe care o avusese cu Joe Biden, președintele în exercițiu, care fusese candidatul inițial al democraților, dar s-a retras din cursă.